《题山月水月二亭》
宋代·员兴宗

山月照我形，水月澡我神。
对月泪已波，尚想亭之人。
高怀寓玄照，清晤逃时纷。
老我竟谁怜，岁月空峥嵘。
寒光注夜夜，琼树舒冥冥。
而子於是间，逸抱回天真。
我时走浩荡，乾坤渺虚营。
文字挂众陋，一纵不可循。
子起笑谓言，世念违红尘。
忘言亦忘默，第饮千杯醇。
藉我月下草，枕我亭边云。
游将蹑天去，寸步逶迤亲。
故人今何许，白日仍西倾。
悼徃迹已迈，趋交意弥屯。
尚尔一径迷。烟草空亭亭。
何当三千秋，归鹤惊四邻。

作者简介：隆州仁寿人，字显道，仕前居九华山，号九华。高宗绍兴二十七年进士。荐除教授。召试，擢著作郎、国史编修、实录检讨官。所上奏议，大抵毅然抗论，指陈时弊。孝宗乾道中，疏劾贵幸，中谗去职，侨居润州而终。多与张栻、陆九渊诸学人书简往复。有《采石战胜录》、《辩言》、《九华集》。